Tour de France 2013

Prognózy pred pretekmi

Bradley Wiggins obhajoval minuloročné víťazstvo. Vedenie jeho tímu Sky ProCycling už začiatkom mája oznámilo, že lídrom tímu bude Chris Froome
, ktorý v minulom ročníku skončil na druhom mieste za Bradley Wigginsom a výraznou mierou prispel k jeho víťazstvu. Očakávalo sa, že úlohy oboch jazdcov sa vymenia a Bradley Wiggins sa pričiní o víťazstvo Chrisa Frooma na Tour 2013. Po zdravotných problémoch Bradleyho Wigginsa a jeho odstúpení z pretekov Giro d’Italia
však vedenie tímu rozhodlo, že minuloročný víťaz na Tour vôbec nebude štartovať.Brit Chris Froome potvrdil úlohu favorita víťazstvom na pretekoch vo Francúzsku Critérium du Dauphiné začiatkom júna.
On sám považoval za svojho najväčšieho súpera víťaza Tour de France z roku 2009 Španiela Alberta Contadora (Team Saxo-Tinkoff).
Ten po návrate do cyklistického pelotónu po dvojročnom zákaze činnosti kvôli dopingovej afére
v roku 2012 síce vyhral preteky Vuelta a España, ale v posledných pretekoch pred Tour Critérium du Dauphiné v priamom súboji na Chrisa Frooma nestačil a skončil až na desiatom mieste s výraznou stratou.Luxemburčan Andy Schleck (RadioShack-Leopard), víťaz Tour z roku 2010 a dvakrát druhý (2009, 2011),  stále hľadá po ťažkom zranení v roku 2012 svoju bývalú formu. On sám síce počas pretekov Tour de Suisse tvrdil, že je spokojný so svojou formou pred Tour de France
ale jeho tohtoročné výsledky sa ani zďaleka nedajú porovnať s výraznými výkonmi v minulosti. Priznal, že jeho návrat do sveta cyklistiky je ťažší ako očakával a že nemôže snívať o víťazstve na tohtoročnej Tour.
Medzi favoritov sa zaraďoval aj Austrálčan Cadel Evans (BMC Racing Team), víťaz Tour z roku 2011 a dvakrát druhý (2007, 2008). Pred Tour osvedčil výbornú formu na extrémne náročných pretekoch Grand tour Giro d'Italia 2013, kde skončil na treťom mieste. Bradley Wiggins, ktorý preteky nedokončil, sa vyjadril, že Evans je v najlepšej forme od svojho víťazstva na Tour v roku 2011.
Cadel Evans mal veľkú konkurenciu aj vo svojom vlastnom tíme, keďže jeho o 12 rokov mladší tímový kolega Američan Tejay van Garderen, ktorý sa umiestnil na Tour de France 2012 na piatom mieste, vyhral prestížne preteky v USA Tour of California. Napriek tomu vedenie tímu BMC jednoznačne určilo za lídra tímu na Tour Cadela Evansa a Tejay van Garderena za jeho zástupcu.
Tejay van Garderen bol medzi kandidátmi na zisk bieleho trička pre najlepšieho jazdca do 25 rokov. Chris Froome zaradil medzi favoritov okrem skôr spomenutých ešte Španielov Alejandra Valverdeho (Movistar) a Joaquima Rodrígueza (Kaťuša) a Kolumbijčana Naira Quintanu (Movistar).
V súťaži o zelené tričko najaktívnejšieho pretekára sa očakaval súboj držiteľov tohto trička z posledných dvoch ročníkov Slováka Petra Sagana (víťaz 2012) a Brita Marka Cavendisha (víťaz 2011).
Obaja potvrdili, že víťazstvo v bodovacej súťaži na Tour de France je ich hlavným cieľom sezóny.
Obaja majú pred Tour vynikajúcu formu. Peter Sagan (Cannondale Pro Cycling) dosiahol v tejto sezóne už 13 etapových víťazstiev
a vyhral bodovaciu súťaž a obhájil zelené tričko na pretekoch Tour of California a bodkované tričko na pretekoch Tour de Suisse.
Mark Cavendish (Omega Pharma – Quick-Step) získal v tejto sezóne doteraz rovnako 13 etapových víťazstiev
a vyhral bodovaciu súťaž o cyklámenový dres na tohtoročných mimoriadne náročných pretekoch Giro d’Italia.
Do súboja o zelené tričko mohli ešte prehovoriť aj ďalší špurtéri, napríklad víťaz troch etáp z minulého ročníka Nemec André Greipel (Lotto-Belisol), Austrálčan Matthew Goss (Orica-GreenEDGE), Nór Edvald Boasson Hagen (Sky ProCycling), Američan Tyler Farrar (Garmin Sharp) alebo Nór Thor Hushovd (BMC Racing Team).
Bodkované tričko najlepšieho vrchára obhajoval Francúz Thomas Voeckler (Team Europcar). Biele tričko najlepšieho jazdca do 25 rokov obhajoval Američan Tejay van Garderen(BMC Racing Team). Zo slovenských cyklistov sa okrem Petra Sagana zúčastní na pretekoch aj Peter Velits. Kým Peter Sagan bol lídrom svojho tímu Cannondale a jeho cieľom bolo získať čo najviac etapových víťazstiev a obhájiť zelené tričko,
lídrom Velitsovho tímu Omega Pharma – Quick-Step bol Mark Cavendish a úlohou Petra Velitsa bola kontrola čela pelotónu počas rovinatých etáp a aktivita v tímovej časovke.